钦定古今图书集成/理学汇编/文学典/第060卷 > 李洞
## 钦定古今图书集成/理学汇编/文学典/第060卷 > 李洞

按《全唐诗话》：洞，唐诸王孙也。尝游西川，慕贾浪仙为
诗，铸铜像其仪，事之如神。洞为《终南山诗》二十韵，句
有“残阳高照蜀，败叶远浮泾。”复曰：“㔉竹烟岚冻，偷湫
雨雹腥。远平丹凤阙，冷射五侯厅。”《赠司空侍郎》云：“马
饥餐落叶，鹤病晒残阳。”又曰：“卷箔清谿月，敲松紫阁
书。”又《送僧》云：“越讲迎骑象，蕃斋忏射雕。”《上高仆射》曰“征南破虏汉功臣，提剑归来万里身。闲倚凌烟金柱
看，形容消瘦老于真。”复曰：“药杵声中捣残梦，茶铛影
里煮孤灯。”《送人归东南》云：“岛屿分诸国，星河共一天。”
时人但诮其僻涩，而不能贵其奇峭，唯吴子华深知
之。子华才力浩大，八面受敌，以韵著称，游刃颇攻《骚》
《雅》。尝以百篇示洞，洞曰：“大兄所示百篇中，有一联绝
唱《西昌新亭》曰：‘暖漾鱼遗子，晴游鹿引麛’。子华不怨
所鄙，而喜所许。”

洞三榜，裴公第二榜。策夜帘前献诗云：“公道此时如
不得，昭陵恸哭一生休。”寻卒。蜀中裴公无子，人谓屈
洞所致，裴公贽也。洞慕贾岛，铸其像顶戴，常念贾岛
佛。